
Biztonságtechnikai célú arcfelismerő rendszer fejlesztése

A különböző szempontból kiemelt jelentőségű objektumok, területek biztonságának szavatolása évezredes kérdés, melynek elvei kisebb mértékben és lassabban, technikai eszközrendszere viszont annál nagyobb léptékben fejlődött a történelem, különösen a 20. majd a 21. század folyamán. A cél alapvetően a személy-, illetve vagyonbiztonság feltételeinek megteremtése, melynek szintje a személyek, közösségek társadalomban, politikában, gazdaságban betöltött szerepétől, az anyagi javak mértékétől (eszmei és vagyoni értékétől), valamint az elhelyezkedés, elhelyezés körülményitől függött, beszéljünk akár egyéni, akár közösségi érdekekről.
Terület- illetve objektumvédelem esetén a biztonság megteremtésének egyik fő kritériuma az egyes személyekhez tartozó jogosultságok hiteles ellenőrzése. Az egyén azonosítása alapvetően lehet tudásalapú, birtokalapú, illetve biometrikus. Dolgozatom tárgyát utóbbi módszer képezi, mely tipikusan a személy testi jellemzői alapján végzi az azonosítást. Ezekben a rendszerekben a detektálási, felismerési és osztályba sorolási feladatokat jelenleg a leghatékonyabban a mesterséges intelligencia fogalomkörébe tartozó gépi tanulásos módszerekkel lehet elvégezni.
A mesterséges intelligenciával kapcsolatban az Európai Unió 2018-2019 során dolgozta ki a mesterséges intelligenciáról szóló összehangolt tervet, amely felvázolja, hogy az MI értéklánc egyes elemei szempontjából az EU milyen módon kíván hozzájárulni a tagállamok MI fejlesztéseihez. 
A mesterséges intelligencia széleskörű felhasználása több szempontból is megköveteli a technológiát érintő átfogó ismeretek meglétét. Dolgozatom tárgyát képező projekt célja egy olyan védelmi ipari rendszer prototípusának és fejlesztő környezetének kialakítása, mely alapot biztosít a mesterséges intelligenciát használó eszközök jellemző tulajdonságainak gyakorlati kutatására.
Ehhez meghatározásra került a kutatásban és fejlesztésben felhasználandó keretrendszer, szoftvercsomagok és hardvereszközök. Jelen pályamunkában bemutatom a korszerű mélytanulásos neurális hálózatok kutatásának és fejlesztésének kritériumait, kisteljesítményű általános célú mikrovezérlők gépi tanulásos képességeit, illetve a végső célhardver kialakításának menetét.



